ግድቡ ላይ ተጨማሪ ጥናት የሚያካሂደው አማካሪ ድርጅት ይፋ ሊሆን ነው
– በአዲስ አበባ በሚካሄደው የታላቁ የኢትዮጵያ ህዳሴ ግድብ ብሔራዊ የቴክኒክ ኮሚቴ ስብሰባ ግድቡ ላይ ተጨማሪ ጥናት የሚያደርግ ዓለም አቀፍ አማካሪ ድርጅት እንደሚመረጥ የኮሚቴው ሰብሳቢ ገለጹ።የብሔራዊ ኮሚቴው ሰብሳቢ ኢንጂነር ጌድዮን አስፋው እንደገለጹት የቴክኒክ ኮሚቴው ነገ በሚጀመረው አምስተኛ ስብሰባው ግድቡ በታችኛው ተፋሰስ አገራት ላይ የሚያሳድረውን ተጽዕኖ የሚያጠናውን አማካሪ ድርጅት ይፋ ያደርጋል።ለተከታታይ ሁለት ቀናት በሚካሄደው የሶስትዮሽ ስብሰባ የኢትዮጵያ፣ ግብጽና ሱዳን የውሃ ሚኒስትሮች፤ ዲፕሎማቶች፤ ምሁራንና የቴክኒክ ኮሚቴ አባላት ይሳተፋሉ።በግድቡ ላይ ተጨማሪ ጥናት ለማድረግ የፋይናንስና የቴክኒክ ዕቅዳቸውንም ያቀርባሉ።ኢንጂነር ጌድዮን እንዳሉት የሶስቱ አገራት ብሔራዊ የቴክኒክ ኮሚቴ አባላት የአማካሪ ድርጅቶችን ፕሮፖዛል በመገምገም አሸናፊውን አጥኚ ድርጅት ይመርጣሉ።ጥናቱን ከሚያካሂደው አሸናፊ አማካሪ ድርጅት ጋር  የስምምነት ፊርማ የሚፈረምበትን ስፍራም በዚሁ ጊዜ እንደሚመረጥ ይጠበቃል።የየአገራቱ የቴክኒክ ኮሚቴዎች አማካሪ ድርጅቱን ለመምረጥ ረጅም ጊዜ ወስዶባቸዋል።በተለይም በግድቡ ላይ የሚደረገው ጥናት የሚጠናቀቅበትን ጊዜ መወሰን ላይ ከስምምነት ለመድረስ ሲቸገሩ መቆየታቸውን አስታውሰዋል።ይፋ የሚደረገው አጥኚ ድርጅት በሶስቱም አገራት ስምምነት መሠረት ጥናቱን ከአምስት ወር እስከ አንድ ዓመት ጊዜ እንደሚያጠናቅቅ ሰብሳቢው ገልጸዋል።“በቅርቡ ሶስቱ አገራት የተፈራረሙት የዓባይ ውሃን ፍትሃዊ በሆነ መንገድ የመጠቀም የመርህ ስምምነት ብሔራዊ የቴክኒክ ኮሚቴው ልዩነቶችን በቀላሉ የሚፈታበትን መንገድ ለማመላከትና ለጥናቱ መጀመር ከፍተኛ ሚና አለው” ሲሉም አስረድተዋል።ግድቡ በታችኛው ተፋሰስ አገራት ላይ ስለሚያሳድረው ተጽዕኖ ተጨማሪ ጥናት እንዲደረግ ሶስቱ አገራት ብሔራዊ የቴክኒክ ኮሚቴ ለማቋቋም በፈረንጆች ነሐሴ 2014 ሱዳን ካርቱም ላይ ስምምነት አካሂደዋል።በዚህም መሰረት የሶስትዮሽ ብሄራዊ የቴክኒክ ኮሚቴው የመጀመሪያውን ስብሰባ በአዲስ አበባ ማካሄዱ ይታወሳል።(ኢዜአ)